b'\n_START_ARTICLE_\nT-34\n_START_SECTION_\nOzadje\n_START_PARAGRAPH_\nNa za\xc4\x8detku vojne je Sovjetska zveza imela najve\xc4\x8d tankov serije BT in tankov T-26. T-26 je bil lahki pehotni tank, ki je bil narejen, da dr\xc5\xbei korak s pehoto. Bili so ustvarjeni za boj proti pehoti. Serija lahkih hitrih tankov BT je bila narejena za boj proti drugim tankom. Oba tanka sta bila zelo slabo oboro\xc5\xbeena. Oklep ju je varoval le proti lahki pehotni oboro\xc5\xbeitvi, proti zelo pogostem protitankovskem topu 37 mm pa sta bila nemo\xc4\x8dna. Za oba tanka je bilo zna\xc4\x8dilno, da sta bila tuje proizvodnje. T-26 je bil kopija tanka Vickers Mark E, serija BT pa je bila narejena po modelu tanka, ki ga je naredil in\xc5\xbeenir Walter Christie._NEWLINE_Neustreznost teh dveh tankov se je pokazala v \xc5\xa1panski dr\xc5\xbeavljanski vojni. Za najbolj ranljiv del se je izkazal oklep, ki se od prve svetovne vojne ni dosti spreminjal. Nem\xc5\xa1ki 37 mm topovi so zlahka prebili oklep tanka T-26 in BT-5 v \xc5\xa0paniji. Te slabosti so se pokazale tudi proti Japonski v bitki pri jezeru Khasan leta 1938 in v bitki za Khalkhin Gol leta 1939.\n_START_SECTION_\nZa\xc4\x8detek proizvodnje\n_START_PARAGRAPH_\nSerijska proizvodnja tanka T-34 Model 1939 se je za\xc4\x8dela junija 1940 v tovarni KhZP v Harkovu in oktobra istega leta v Stalingradu. Odobrili so proizvodnjo 500 tankov iz Harkova in 100 iz Leningrada. \xc5\xa0e preden se je proizvodnja za\xc4\x8dela, je \xc5\xbee pri\xc5\xa1lo do zapletov. Mar\xc5\xa1al K. Kulik je deloval proti tanku T-34 in naredil testiranje. Na testiranju so naredili poro\xc4\x8dilo in vztrajali, da se opravijo nekatere posodobitve. Zaradi tega so do 15. septembra 1940 izro\xc4\x8dili Rde\xc4\x8di armadi le tri tanke. Po posredovanju Vja\xc4\x8deslava Maljeri\xc5\xa1eva in GABTU so proizvodnjo kon\xc4\x8dno za\xc4\x8deli. Kljub trudu Malji\xc5\xa1eva, je bilo do konca leta narejenih le 115 tankov namesto 600 predvidenih._NEWLINE_Za leto 1941 je bilo naro\xc4\x8denih 2800 tankov T-34, od tega 1800 iz Harkova in 1000 iz Stalingrada. Kljub Maljeri\xc5\xa1evemu zagovarjanju tanka so obstajali utemeljeni razlogi, da bi se tank posodobil, zato so ga \xc5\xbee maja 1941 za\xc4\x8deli izbolj\xc5\xa1evati. Cilj je bil mese\xc4\x8dno izdelati 500 tankov, od skupno na\xc4\x8drtovanih 2800 v letu 1941, v novi verziji. V slednji so odpravili vzmetenje Christie in ga nadomestili s torzijskim, odebelili so oklep (spredaj iz 45 mm na 60 mm, ob strani na 40 mm in na kupoli do 1600 mm) in dodali poveljnikovo kupolo. Novo verzijo so poimenovali T-34M._NEWLINE_Nekaj manj\xc5\xa1ih modifikacijskih programov je \xc5\xbee bilo v obstoju. V. Nit\xc5\xa1enko je oblikoval novo kupolo. Ta kupola se je proizvajala v omejeni seriji na koncu leta 1941. Oblikovalci so bili najbolj nezadovoljni s topom L-11 76,2 mm. Za alternativo so uporabili top ZiS-4 57 mm in stari top 45\xc2\xa0mm. Tank KV je uporabljal nov top Grabin F-32 76,2\xc2\xa0mm, ki je bil bolj\xc5\xa1i od topa L-11. Poleti 1940 je Vasilij Grabin za\xc4\x8del prilagajati top F-32 tanku T-34. Do konca leta so naredili \xc5\xa1e bolj un\xc4\x8dikovit top Grabin F-34, ki pa kljub vsemu ni bil odobren. Kljub temu so ga za\xc4\x8deli proizvajati na lastno pest in to se je kasneje izkazalo za dobro potezo. Tanke s tem topom, ki so se pojavili februarja 1941, so imenovali T-34 Model 1941. Ti topovi so bili dokon\xc4\x8dno odobreni poleti leta 1941 in so tako postopoma izpodrinili topove L-11.\n_START_SECTION_\nOperativna uporaba\n_START_PARAGRAPH_\nDo nem\xc5\xa1ke invazije 22. junija 1941 so naredili 1.225 tankov. Le 967 jih je bilo dostavljenih v enote. Zaradi uspehov nem\xc5\xa1kih tankovskih enot, so Sovjeti za\xc4\x8deli z reorganizacijo oklepnih enot. Leta 1940 so uvedli devet korpusov. Aprila 1941 so se odlo\xc4\x8dili narediti \xc5\xa1e 21 korpusov do konca leta 1942. Od tega sta imela 4. mehanizirani korpus in 6. mehanizirani korpus polovico vseh tankov T-34. 3., 8. in 15. mehanizirani korpusi so prejeli le nekaj ve\xc4\x8d kot 100 tankov KV in T-34. Ko se je maja 1941 izkazalo, da ne bodo dostavili toliko tankov kot so si zastavili, je poveljnik oklepnih enot predlagal oboro\xc5\xbeitev 50 polkov s protitankovskimi topi. Ko se je za\xc4\x8dela operacija Barbarossa, so imeli vsega skupaj 19.221 tankov. Od tega jih je bilo najve\xc4\x8d tankov T-26 in BT. Kljub temu, da so Nemci imeli veliko manj tankov, so bili bolj suvereni: stari sovjetski tanki so namre\xc4\x8d veljali za zelo nezanesljive. Obse\xc5\xbeen servis pa so morali narediti \xc5\xbee po stotih urah, vklju\xc4\x8dno z menjavo motorja, velike te\xc5\xbeave pa so imeli tudi s popravili in s primanjkljajem streliva. Sovjeti so bili tako obupani z iskanjem kadrov, da so na mesto poveljnika korpusa dali 19-letnega vojaka, ki je bil na ni\xc5\xbejem mestu popoln polom. Tanki T-34 so bili tak\xc5\xa1na novost, da so nekateri tankisti dobili navodila le dan pred vojno. Ve\xc4\x8dina poveljnikov je bilo sre\xc4\x8dnih, \xc4\x8de so njihovi vozniki imeli tri do pet ur in\xc5\xa1trukcij. Ve\xc4\x8dina Nemcev ni vedelo za obstoj tanka T-34, \xc4\x8deprav so zanj nekatere obve\xc5\xa1\xc4\x8devalne agencije vedele. Nemci so se zana\xc5\xa1ali na taktiko in urjenje, tako kot v Franciji. Tam so bili francoski tanki \xc5\xa1tevil\xc4\x8dnej\xc5\xa1i, vendar veliko slab\xc5\xa1i (Char B1 bis).\n_START_SECTION_\nBarbarossa\n_START_PARAGRAPH_\nNemci so prvi spopad s T-34 do\xc5\xbeiveli \xc5\xbee prvi dan operacije. Tank je bil za njih veliko presene\xc4\x8denje, saj so se projektili topa 37 mm na razdalji 300 metrov odbijali od oklepa. Hothova oklepna enota je napredovala proti Minsku mimo 6. mehaniziraniga korpusa, ki se je v boj vklju\xc4\x8dil \xc5\xa1ele 24. junija. Ta korpus je bil najve\xc4\x8dji v Belorusiji in je \xc5\xa1tel 238 tankov T-34 in 114 KV-jev. \xc5\xbde 25. junija so letala Ju-87 prestregla napad in omogo\xc4\x8dila, da so Nemci zavzeli Minsk brez ve\xc4\x8djega napora. Do konca junija je bila uni\xc4\x8dena najve\xc4\x8dja oklepna enota sovjetske zveze, ki je vsebovala kar \xc4\x8detrtino vseh tankov T-34._NEWLINE_Na severu blizu litovskega glavnega mesta Vilna, se je nahajal 3. mehanizirani korpus, ki je vseboval 109 tankov T-34 in KV-jev. Tam je 5. oklepna divizija poizku\xc5\xa1ala 22. junija zaustaviti 7. tankovsko divizijo. T-34 so bili veliko bolj\xc5\xa1i od nem\xc5\xa1kih tankov Panzer 38(t), vendar so 5. oklepno divizijo uni\xc4\x8dili nem\xc5\xa1ki zra\xc4\x8dni napadi. Sovjeti na\xc4\x8drtovan protinapad zaradi hitrega nem\xc5\xa1kega napredovanja niso izvedli. Pre\xc5\xbeivela 2. tankovska divizija je 24. junija uspe\xc5\xa1no napadla 100. tankovskogrenadirski polk, vendar so napad prekinili zaradi pomanjkanja goriva in streliva. Boji so potekali \xc5\xa1e naslednja dva dneva in do 26. junija je pre\xc5\xbeivelo le nekaj tankov T-34._NEWLINE_Prvi spopadi s tankom T-34 niso bili tank proti tanku. Nemci so tanke napadli s protitankovskimi topovi 37\xc2\xa0mm. 42. lovska divizija je poro\xc4\x8dala 8. julija 1941, da se je pred njimi pojavil neznan tank. Takoj so odprli ogenj, vendar so tank uni\xc4\x8dili \xc5\xa1ele iz razdalje 100 m. V drugem poro\xc4\x8dilu poro\xc4\x8dajo, da je ducat topov neuspe\xc5\xa1no streljalo na tank. Ena protitankovska skupina je poro\xc4\x8dala, da je v tank izstrelila 23 projektilov brez ve\xc4\x8dje \xc5\xa1kode. Sovjeti so bili zadovoljni s tanki, saj se je pehota vedno povlekla nazaj, ko so napadli s tanki T-34 in te\xc5\xbekimi tanki KV. Slabost Sovjetskih sil se je pokazala v slabi izurjenosti: nem\xc5\xa1ka protitankovska enota s topom 37 mm je uspela zadeti 23 tankov, medtem ko ruski tankisti niso uspeli niti enkrat zadeti napadalca. Ve\xc4\x8dina posadk T-34 je \xc5\xa1la skozi pomanjkljivo urjenje. Slabo urjenje in pomanjkanje streliva je pripomoglo k temu, da so se raje zapeljali \xc4\x8dez protitankovske topove. Nemci so zaradi tega za\xc4\x8deli proti tankom uporabljati 88 mm protiletalske topove._NEWLINE_Najve\xc4\x8dja koncentracija tankov T-34 je bila v Ukrajini. Tam so se nahajali 4. mehanizirani korpus, 8. mehanizirani korpus in 15. mehanizirani korpus. 4. mehanizirani korpus je bil najve\xc4\x8dji in najbolj izurjen korpus. Vseboval je 414 tankov T-34 in KV. Ta korpus so Nemci zaob\xc5\xa1li. 15. mehanizirani korpus je imel 131 tankov T-34 in KV. Generalmajor Ignat Karpezo je imel nehvale\xc5\xbeno nalogo, saj se je boril v zelo te\xc5\xbekih razmerah. Veliko tankov je bilo namre\xc4\x8d izgubljenih v pre\xc4\x8dkanju rek in barij. Prvi spopad se je zgodil 22. junija 1941, ko je 30 tankov T-34 bo\xc4\x8dno napadlo 15. tankovski polk. Uni\xc4\x8dili so tri tanke Panzer IV in dva tanka Panzer III. _NEWLINE_Rde\xc4\x8da armada je na vsak na\xc4\x8din hotela prepre\xc4\x8diti napredovanje Nemcev do Kijeva. V bitki za Kijev so bili 8., preostanek 15., 4. in 22. mehanizirani korpus. 26. junija so napadli bok 16. in 11. tankovske divizije. Tanki T-34 so se pokazali kot te\xc5\xbeek nasprotnik slab\xc5\xa1im nem\xc5\xa1kim tankom, kot je bil Panzer III. 4. tankovska divizija je poro\xc4\x8dala, da so streljali iz razdalje 20 do 50 metrov brez vidnega u\xc4\x8dinka. Kar je bilo usodno za tanke T-34 in KV je to, da so imeli premalo izvle\xc4\x8dnih vozil in rezervnih delov. Pojavile so se tudi proizvodne napake, vsemu skupaj pa je dodala \xc5\xa1e neizurjena posadka. Proti koncu meseca je bilo uni\xc4\x8denih 85 do 90\xc2\xa0% sovjetskih tankov. 4. mehanizirani korpus je bil kljub 400 tanki razbit na dva dela. 32. tankovska divizija je bila edina z velim delom tankov T-34. Do sredine julija je bila tudi ta uni\xc4\x8dena. Ostal je samo \xc5\xa1e 1 T-34, 5 BT-7 in 10 oklepnih vozil BA-10._NEWLINE_Na \xc4\x8delu 32. tankovska divizije je bil polkovnik Jefim Pu\xc5\xa1kin. Divizijo so formirali aprila 1941 na osnovi 30. lahke tankovske brigade. Brigada se je preoblikovala v bistveno ve\xc4\x8djo enoto divizijo. \xc5\xbde na samem za\xc4\x8detku jim je primanjkovalo ve\xc4\x8d kot polovico izku\xc5\xa1enih poveljnikov. Divizija je bila sestavljena iz prete\xc5\xbeno novih rekrutov. Prve tanke T-34 so dobili 25. aprila 1941, zadnjega pa 25. maja 1941. Imela je 173 tankov T-34 in 49 tankov KV in je bila najbolje opremljena divizija (na\xc4\x8drt je bil, da je vsaka divizija sestavljena iz 210 tankov T-34 in 63 KV, vendar nobena divizija ni dosegla teh \xc5\xa1tevilk). Divizija je prejela le 30\xc2\xa0% radijev, 28\xc2\xa0% in\xc5\xbeenirske opreme, 22\xc2\xa0% kolesnih vozil, 13\xc2\xa0% orodja in samo 2\xc2\xa0% potrebnih rezervnih delov. Ve\xc4\x8dina voznikov je imela le 5 ur vo\xc5\xbenje s tankom do za\xc4\x8detka vojne. Divizija se je prvi\xc4\x8d spopadla 23. junija. Uni\xc4\x8dila je 18 nem\xc5\xa1kih tankov, izgubila pa 11 svojih tankov. Naslednja dva tedna se je spopadla vsak dan. Ker je ve\xc4\x8dkrat napadla pehoto, je imela manj\xc5\xa1e izgube kot druge divizije, ki so se spopadle s tankovskimi. Zato da so ve\xc4\x8dkrat napadli pehoto, je bilo krivo slabo informiranje. Zaradi slabo izurjenih posadk T-34 je pri\xc5\xa1lo do pogostih okvar. V \xc4\x8dasu kratkega zati\xc5\xa1ja med boji so poveljniki dajali napotke za osnovna znanja, kot so vo\xc5\xbenja in streljanje z glavnim topom. Po enem mesecu so izgubili 37 od 49 KV-jev in 146 od 173 tankov T-34. Polovica izgub je bila zaradi mehanskih okvar in pomanjkanja rezervnih delov, 10\xc2\xa0% jih je bilo odpeljanih na popravilo, 10\xc2\xa0% jih je obstalo v mo\xc4\x8dvirju in le 30\xc2\xa0% jih je bilo uni\xc4\x8denih v bojih. Uni\xc4\x8dili naj bi 113 tankov in 96 protitankovskih topov, vendar so te \xc5\xa1tevilke pretirane. Glede na to da je bila to dale\xc4\x8d najbolj opremljena divizija, se je pokazala za veliko razo\xc4\x8daranje.\n_START_SECTION_\nOdgovor Nemcev na tank T-34\n_START_PARAGRAPH_\nKo so Nemci spoznali premo\xc4\x8d nad francoskimi tanki, je razvoj nem\xc5\xa1kih tankov zastal. Ponoven razvoj so spro\xc5\xbeili sovjetski tanki T-34, ki so se izkazali za mo\xc4\x8dnej\xc5\xa1e, kljub temu da je njihov potencial ostal neizkori\xc5\xa1\xc4\x8den. Nemci so skrbno preu\xc4\x8dili zase\xc5\xbeene tanke. Ker se kopiranje zasnove tanka Slovanov ni skladalo z nem\xc5\xa1ko ideologijo, so \xc4\x8dakali dve leti, da so razvili novi tank. Rezultat razvoja je bil Panter, ki je pri\xc5\xa1el v uporabo leta 1943. Do takrat pa so morali nadgrajevati stare srednje tanke.\n_START_SECTION_\nReorganizacija\n_START_PARAGRAPH_\nZaradi velikih izgub so Sovjeti za\xc4\x8deli z reorganizacijo vojske, ki je potekala od junija 1941. Tankovske divizije so reorganizirali v tankovske brigade. \xc5\xa0tevilo tankov v brigadah se je konstantno manj\xc5\xa1alo. Avgusta je bila brigada sestavljena iz 93 tankov, februarja 1942 pa le \xc5\xa1e 46. Vendar tudi tega \xc5\xa1tevila niso dosegle vse brigade. Tiste, ki so dosegle tole \xc5\xa1tevilo, pa so bile ve\xc4\x8dinoma sestavljene iz lahkih tankov. Le 16 tankov T-34 je sestavljalo brigado. Prvega od novih korpusov so formirali marca 1942. Izraz korpus je zavajajo\xc4\x8d, saj je bil korpus v Sovjetski zvezi enakovreden diviziji na zahodu._NEWLINE_Kljub vsemu trudu so maja 1942 v bitki za Harkov izgubili 1.500 tankov. Poveljniki so \xc5\xa1e vedno tanke preve\xc4\x8d razkropili po boji\xc5\xa1\xc4\x8du in jih po\xc5\xa1iljali na pomo\xc4\x8d pehoti. Za zaviraju\xc4\x8dega se je izkazal te\xc5\xbeki tank KV. Ker je bil po\xc4\x8dasen, so kmalu te\xc5\xbeki tanki ostali sami, zato so jih umaknili iz proizvodnje. V tankovskih enotah so ostali le \xc5\xa1e tanki T-34 in lahki tanki T-60. V tem \xc4\x8dasu so bile spremembe nekoristne. V bitki pri Vorone\xc5\xbeu so izgubili kar 8.000 tankov, Nemci pa so pri\xc5\xa1li vse do Stalingrada. Da bi ubla\xc5\xbeili u\xc4\x8dinek na proizvodnjo tankov T-34 ob morebitnem padcu Stalingrada, so proizvodnjo delno preselili v \xc4\x8celjabinsk. Do novembra 1942 je 6. armada zavzela skoraj ves Stalingrad, zato se je proizvodnja ustavila.\n_START_SECTION_\nRazvoj med vojno\n_START_PARAGRAPH_\nPrvi dve leti vojne so bili razvojni projekti povsem ustavljeni, saj so te projekti upo\xc4\x8dasnili proizvodnjo. Razvoj se je nadaljeval \xc5\xa1ele takrat, ko so Sovjeti uspe\xc5\xa1no odbili napad pozimi leta 1942. Za\xc4\x8deli so proizvajati nov tank T-34 Model 1943, ki je imel novo \xc5\xa1estkotno kupolo, debelej\xc5\xa1i oklep in ve\xc4\x8dji prostor za projektile. _NEWLINE_Razvoj je \xc5\xa1el tudi dlje. Uprava za oklepne sile (GABTU) je junija 1943 poslala tehni\xc4\x8dne zahteve biroju GKB T-34 in SKB-2 za razvoj novega univerzalnega tanka. Namen je bil zdru\xc5\xbeiti mobilni sposobnosti srednjih tankov, z dobro za\xc5\xa1\xc4\x8dito, ki je odlikovala te\xc5\xbeke tanke. GKB T-34 je razvil prototip T-43, SKB-2 pa KV-13. T-43 je bil v mnogih pogledih prebujen projekt T-34M. Imel je debelej\xc5\xa1i oklep, ki je bil spredaj debel 90\xc2\xa0mm in na boku 75\xc2\xa0mm. Tri \xc4\x8detrtine notranjosti je bilo identi\xc4\x8dno notranjosti tanka T-34 Model 1943. Zunanjost je bila zelo spremenjena, \xc5\xa1e posebej kupola. Ker je bila glavna prioriteta Rde\xc4\x8de armade proizvodnja tanka T-34, je ta prototip pri\xc5\xa1el \xc5\xa1ele marca 1943. \xc5\xbde na prvih testih se je pokazalo, da je debelej\xc5\xa1i oklep mo\xc4\x8dno zmanj\xc5\xa1al mobilnost tanka v primerjavi s T-34._NEWLINE_Kasneje so spoznali, da je glavna slabost T-34 njegov top in ne oklep. Za\xc4\x8deli so proizvajati tank T-34/85 z novim topom 85 mm, projekt T-43 pa so ustavili.\n_START_SECTION_\nRazvoj verzije T-34/85\n_START_PARAGRAPH_\nNem\xc5\xa1ka tanka Panter in Tiger sta bila leta 1943 ve\xc4\x8dja in te\xc5\xbeja, imela sta ve\xc4\x8djo za\xc5\xa1\xc4\x8dito in ognjeno mo\xc4\x8d od tanka T-34 Model 1943, ki je prevladoval v Rde\xc4\x8di armadi. Da bi vzpostavili ravnote\xc5\xbeje na boji\xc5\xa1\xc4\x8du, so za\xc4\x8deli razvijati nov top, \xc4\x8deprav to ni bila prioriteta. Januarja 1943 je uprava za artilerijo (GAU) pooblastila nekaj birojev za razvoj novega topa. Biro, ki ga je vodil Fjodor Petrovi\xc4\x8d v artilerijskem obratu \xc5\xa1tevilka 9 v Sverdlovsku, je junija 1943 naredil prototip topa D-5 85\xc2\xa0mm. G. Sergejev je med tem \xc4\x8dasom, v artilerijskem obratu \xc5\xa1tevilka 92 v Gorki, naredil prototip topa S-53 85\xc2\xa0mm. Julija 1943 so testirali oba topa in ugotovili, da je top D-5 bolj\xc5\xa1i. Kljub temu ga niso vgradili v tanke T-34, ker je bil prevelik. Uporabili so ga na posebni verziji tanka T-34 SU-85 in na novih te\xc5\xbekih tankih IS. Kljub temu, da Grabinov model ni zmagal, je prepri\xc4\x8dal upravo, da se lahko njegov model vgradi v standarden tank T-34. Kasneje se je izkazalo, da je top prevelik za kupolo tanka T-34._NEWLINE_Na za\xc4\x8detku bitke pri Kurskuje je nadgradnja topa na tankih T-34 dobila ve\xc4\x8djo prioriteto. Zaradi politi\xc4\x8dnih vezi je bil izbran Grabin. Morozov je predlagal, da se proizvodnja prestavi v Krasnoje Sormovo, tovarno \xc5\xa1tevilka 112, ki je stala zelo blizu Grabinovega biroja. Rezultat tega je bil Obiekt 135. Kupola je bila iz tanka T-43. Top je bil eksperimentalno \xc5\xbee vgrajen v tank T-43. Takrat so spremenili kupolo, da bi bila kompatibilna s topom. Stalin je dolo\xc4\x8dil skrajni rok, do za\xc4\x8detka proizvodnje nove verzije. Dva prototipa T-34 (Obiekt 135) sta bila nared do novembra 1934._NEWLINE_Proizvodnja naj bi se za\xc4\x8dela februarja 1944, vendar so imeli \xc5\xa1e decembra velike te\xc5\xbeave s topom. Kljub temu da je S-53 \xc5\xbee bil izbran, so uporabili top D-5S, da bi bil T-34-85 Model 1943 nared do februarja. To je bila le za\xc4\x8dasna re\xc5\xa1itev. GAU je marca 1944 testiral tope D-5, S-50, S-53 in LB-85 in ugotovil, da noben ni primeren. Novi vodja tovarne \xc5\xa1tevilka 92 A. Savin je za\xc4\x8del preoblikovati tank S-53 tako, da je nekatere re\xc5\xa1itve prevzel od ostalih topov 85\xc2\xa0mm. Nov top se je imenoval ZiS-S-53 (Zis pomeni Zavod imeni Stalina). S proizvodnjo tankov T-34 s topom ZiS-S-53, so za\xc4\x8deli marca 1944._NEWLINE_Ko so bili novi topi na voljo, so hkrati posodobili in prilagodili tudi kupolo. Posodobitev je vodil M.A. Nabutovskiy. T-34-85 so med vojno proizvajali v treh tovarnah. V tovarni Uralvagonzavod \xc5\xa1tevilka 183 v Ni\xc5\xbenjem Tagilu, Krasnoye Sormovo tovarni \xc5\xa1tevilka 112 v Gorkiju in tovarna tankov Omsk (tovarna \xc5\xa1tevilka 172). Sovjeti so nehali proizvajati lahke tanke leta 1943, proizvodnja te\xc5\xbekih tankov pa je bila ni\xc4\x8dna proti tanku T-34. V letu 1942 je T-34 predstavljal 51\xc2\xa0% vse proizvodnje tankov v Sovjetski zvezi. Leta 1934/44 je ta odstotek narastel na 79. Standardizacija je pripomogla, da je proizvodnja tankov v Sovjetski zvezi, krepko prehitela proizvodnjo tankov v Nem\xc4\x8diji.\n_START_SECTION_\nBojna uporaba verzije T-34/85\n_START_PARAGRAPH_\nPrvi tanki so pri\xc5\xa1li v uporabo marca 1944. Cilj Rde\xc4\x8de armade je bil zamenjati vse starej\xc5\xa1e T-34 z novimi T-34/85. Prvi\xc4\x8d so se spopadli z njimi v zahodni Ukrajini. Nemci so jih imenovali "T-43s", verjetno zaradi nesporazuma obve\xc5\xa1\xc4\x8devalcev, ki so izvedeli, da Sovjeti razvijajo univerzalen tank T-43._NEWLINE_Marca 1944 sta Georgij \xc5\xbdukov s 1. ukrajinsko fronto in Ivan Konev z 2. drugo ukrajinsko fronto skoraj zajela 1. tankovsko armado na ukrajinsko-romunski meji. Nem\xc5\xa1ki feldmar\xc5\xa1al Erich von Manstein je takrat aktiviral SS tankovske enote, da se je lahko 1. tankovska armada re\xc5\xa1ila. Sovjetske enote so bile zelo oslabljene zaradi bojev. 4. tankovska armada je imela le \xc5\xa1e 60 tankov (obi\xc4\x8dajno je armada sestavljena iz 800 tankov). General 1. tankovske armade Mihail Katukov je rekel, da so bili med boji tudi lepi trenutki. Eden iz med teh je bil tudi prihod novega tanka T-34/85. Rekel je da jih je novi tank naredil bolj samozavestne in jih je psiholo\xc5\xa1ko okrepil.\n_START_SECTION_\nT-34 proti Panterju\n_START_PARAGRAPH_\nT-34 ni bil bolj\xc5\xa1i od Panterja. Po ognjeni mo\xc4\x8di in za\xc5\xa1\xc4\x8diti sta si bila zelo podobna. Panter je na za\xc4\x8detku imel prednost, ker je imel bolj\xc5\xa1e strelivo, vendar se je ta kasneje izni\xc4\x8dila (BR-365 je nadomestilo streliv BR-365P). Razliko so naredile posadke. Nem\xc5\xa1ki tankisti so bili v povpre\xc4\x8dju bistveno starej\xc5\xa1i. Starost poro\xc4\x8dnika je bila od 26 do 30 let, starost stotnika pa od 27 do 31 let. Nem\xc5\xa1ki tankisti so bili dobro izurjeni prostovoljci, medtem ko so bili Sovjeti naborniki. Poro\xc4\x8dniki so bili stari od 19 do 21 let, medtem ko so bili stotniki stari od 22 do 27 let. Nadrejeni so bili \xc4\x8dlani komunisti\xc4\x8dnega zdru\xc5\xbeenja Komsomol. Poleg slabe izobrazbe in izurjenosti so sovjetske tankiste pestili \xc5\xa1e slaba logistika in preskrba s hrano. Alkohola je bilo dovolj in nadrejeni so pogosto dopu\xc5\xa1\xc4\x8dali njihovo uporabo za pogum._NEWLINE_Najve\xc4\x8dja prednost T-34 je bila njihova \xc5\xa1tevil\xc4\x8dnost. Maja 1944 je bilo na vzhodni fronti le 304 Pantherjev. Proizvodnja tankov T-34/85 pa je dosegla 1200 tankov na mesec.\n_START_SECTION_\nKonec vojne\n_START_PARAGRAPH_\nDo bitke pri Kursku so tanki T-34 izgubili vso prednost pred nem\xc5\xa1kimi tanki. Pojavila sta se nova tanka Panter in Tiger. Nem\xc5\xa1ki tank Panzer IV je bil v vseh pogledih ekvivalenten tanku T-34. Vendar so na sovjetski strani za\xc4\x8deli korenito spreminjati taktiko. Niso se zana\xc5\xa1ali na boje tank na tank, ampak so se za\xc4\x8deli zavedati, da bitke odlo\xc4\x8dajo formacije ve\xc4\x8djega \xc5\xa1tevila tankov. Rde\xc4\x8da armada je imela sre\xc4\x8do, saj so novi tanki imeli za\xc4\x8detne te\xc5\xbeave. Najbolj\xc5\xa1i tanki Panter in Tiger so bili v manj\xc5\xa1ini. Sovjeti so med to bitko izgubili 9.000 tankov, med tem ko so jih Nemci 2.200. Kljub temu so Sovjeti svoje tanke ve\xc4\x8dkrat popravili in so te vrnili nazaj v boje.\n_START_SECTION_\nKorejska vojna\n_START_PARAGRAPH_\nNikjer drugje ni imel T-34 tako klju\xc4\x8dne vloge kot v korejski vojni. V tej regiji so bili junija 1950 tanki zelo malo zastopani. Severna Koreja je imela najmo\xc4\x8dnej\xc5\xa1e tankovske enote, takoj za Sovjetsko zvezo. ZDA so imele le nekaj \xc4\x8det lahkih tankov M24 Chaffeena Japonskem, Kitajska pa je imela le nekaj ducat zajetih japonskih in ameri\xc5\xa1kih tankov._NEWLINE_Severna Koreja je prejela prve tanke T-34-85 oktobra 1949. Pred invazijo leta 1950 so jih imeli 258. Od tega jih je imela polovico 105. oklepna brigada. Zaradi razgibanega reliefa se 105. oklepna brigada ni borila kot posamezna enota, pa\xc4\x8d pa je bila v podporo drugim pehotnim enotam. 109. tankovski polk je bil pridru\xc5\xbeen tretji pehotni diviziji, ki je vodila napad 25. junija 1950 in premagala 17. pehotni polk Ju\xc5\xbene Koreje. 203. tankovski polk (Severna Koreja) je podpiral 1. pehotno divizijo, ki se je premikala od mesta Kaesong vzdol\xc5\xbe avtoceste proti Seulu. Pri mestu Kaesong so premagali 12. polk 1. pehotne divizije, ter 13. polk pri mestu Korangpo. 107. tankovski polk, ki je podpiral 4. pehotno divizijo, je nanizal nekaj zmag proti 7. pehotni diviziji Ju\xc5\xbene Koreje vzdol\xc5\xbe ceste In\xc4\x8deon-Seul. Vojaki Ju\xc5\xbene Koreje niso nikoli trenirali napada proti tankom. K nemo\xc4\x8di je pripomogla tudi slaba opremljenost. Proti tankom so imeli le neu\xc4\x8dinkovit top 57\xc2\xa0mm in bazooke. To je vodilo k vse splo\xc5\xa1ni paniki ob pojavi tankov na boji\xc5\xa1\xc4\x8du. _NEWLINE_Prvi boj tank proti tanku se je zgodil 10. julija 1950, ko je tank M24 napadel tank T-34-85. Top 75 mm na tanku M24 ni mogel prebiti oklepa T-34. Od 14 tankov M24 sta ostala le dva. Kasneje so Ameri\xc4\x8dani izgubili upanje v tankovsko podporo in so raje uporabili protitankovsko oro\xc5\xbeje. Stanje se je spremenilo, ko so Ameri\xc4\x8dani avgusta pripeljali nove te\xc5\xbeke tanke M26 Pershing s topom 90 mm, ki se je izkazal za superiornega. Najve\xc4\x8d tankovskih bojev se je zgodilo med avgustom in oktobrom. Ameri\xc5\xa1ki tanki so v tem \xc4\x8dasu uni\xc4\x8dili 97 tankov T-34-85, izgubili pa so le 34 svojih tankov. Tank T-34-85 se je izkazal za zaostalega proti tankom M26 in M46.\n_START_SECTION_\nT-34 na bli\xc5\xbenjem vzhodu in Aziji\n_START_PARAGRAPH_\nKorejska vojna je bila zadnja vojna, v kateri je T-34 igral pomembno vlogo. Na za\xc4\x8detku petdesetih je pri\xc5\xa1el tank T-54, ki je izpodrinil zastarele tanke T-34 v Sovjetski zvezi. Kljub zastarelosti so se \xc5\xa1e naprej \xc5\xa1tevilno uporabljali v dr\xc5\xbeavah tretjega sveta. Egipt je prve tanke T-34 dobil leta 1956, vendar so tanki pri\xc5\xa1li prepozno, da bi vplivali na boje proti Britancem in Francozom. Sirija je dobila tanke med \xc5\xa1estdnevno vojno leta 1967. Takrat so se tanki T-34 \xc5\xa1e vedno zelo uporabljali v enotah Egipta in Sirije, \xc4\x8deprav so bile prve vrste okrepljene z novimi tanki T-54A. Tanki T-34 so bili prisotni tudi v jemenski dr\xc5\xbeavljanski vojni po intervenciji Egipta. Vojna je trajala od leta 1962 do 1967. Leta 1973 v Jomkipurski vojni Egip\xc4\x8dani v prvih vrstah niso ve\xc4\x8d imeli v uporabi tankov T-34. Sirijci pa so jih uporabljali za stati\xc4\x8dno obrambo. Irak je kupil tanke T-34 leta[1959 skupaj s tanki T-54A. Ko je leta 1980 izbruhnila vojna z Iranom, T-34 niso ve\xc4\x8d bili v prvih bojnih vrstah. Vendar so jih bili kasneje prisiljeni vrniti v uporabo. Ve\xc4\x8dina jih je bila modernizirana v T-34-85 Model 1969._NEWLINE_T-34 so uporabljali tudi v Vietnamski vojni. Uporabljal jih je Severni Vietnam, vendar zaradi zastarelosti niso bili udele\xc5\xbeeni v mnogih bojih. Znano je, da se je leta 1972 vsaj en polk boril na Demilitariziranem obmo\xc4\x8dju, verjetno pa je bil polk uni\xc4\x8den med bombardiranjem bombnika B-52. Vietnam je uporabljaj tanke tudi leta 1979 med mejnim sporom s Kitajsko. _NEWLINE_V osemdesetih so jih zelo veliko uporabljali v dr\xc5\xbeavljanski vojni v Afganistanu.\n_START_SECTION_\nPlamenomet OT-34\n_START_PARAGRAPH_\n"Ognemetniy Tank 34" je bil ognjemet, ki je zamenjal podobne zastarele sisteme, ki so temeljili na lahkih tankih T-26. OT-34 je imel vgrajen sistem ATO-41, ki so bili kompatibilni tudi s tanki KV. Ta sistem je bil vgrajen v T-34 Model 1942. Kasneje so izbolj\xc5\xa1ane sisteme ATO-42 vgradili v novej\xc5\xa1e T-34 Model 1943, ki so imeli prostor za 200 litrov vnetljive snovi, namesto 100 litrov. Plamenometi so imeli svoje bataljone, ki so bili po navadi sestavljeni iz dveh \xc4\x8det metalca ognja KV-8 po deset tankov in ena \xc4\x8deta enajstih OT-34.\n_START_SECTION_\nPT-34 mino\xc4\x8distilec\n_START_PARAGRAPH_\nSistem \xc4\x8di\xc5\xa1\xc4\x8denja Pt-3 je \xc5\xbee pred vojno razvil Pavel M. Mugalev. Prvi\xc4\x8d sta bila uporabljena vsaj dva eksperimentalna mino\xc4\x8distilca avgusta 1942 v Vorone\xc5\xbeu. Prvi problemi s sistemom so prestavili njihovo proizvodnjo. Tanke so za\xc4\x8deli uvajati v enote aprila in maja 1943. Prve mino\xc4\x8distilce so dobile in\xc5\xbeenirske enote na frontah na severnem Kavkazu. V polnem obsegu so jih uporabili v operaciji Bagration leta 1944, kjer so Sovjeti strli armadno skupino center.\n_START_SECTION_\nSamovozni top SU-122\n_START_PARAGRAPH_\nJuri\xc5\xa1ni topovi na nem\xc5\xa1kih tankih so se izkazali za izjemno uspe\xc5\xa1ne, zato so tudi v rde\xc4\x8di armadi za\xc4\x8deli razvijati juri\xc5\xa1ne topove. Ti sistemi so bili cenej\xc5\xa1i od navadnih tankov, saj niso imeli kupol. Prvi\xc4\x8d so top M-30 122 milimetrov namestili na zajeti tank Panzer III, ki pa je bil leta 1942 ozna\xc4\x8den za neuspe\xc5\xa1nega. Kasneje so vgradili top v \xc5\xa1asijo tanka T-34. Samovozni top se je imenoval SU-35. Kasneje se je preimenoval v SU-122. Decembra 1942 so formirali prve polke samovoznih topov. Polki so vsebovali \xc5\xa1tiri baterije s tanki SU-76 (po 17 samovoznih topov) in dve bateriji SU-122 (po 8 samovoznih topov). Do leta 1944 je bilo narejenih 1.100 samovoznih topov.\n_START_SECTION_\nLovec na tanke SU-85\n_START_PARAGRAPH_\nJanuarja 1943 so Sovjeti zajeli prvi tank Tiger I. Ugotovili so, da ima tako debel oklep, da mu topa F-34 in ZiS-5 nista kos. Zato so za\xc4\x8deli delati nove topove kalibra 85 milimetrov. Te so vgradili isto kot tope vgrajene v samovoznih topovih SU-122. Kasneje so nastali tudi polki narejeni po zgledu polkov sestavljenih iz SU-122. V enem polku so bile \xc5\xa1tiri baterije samovoznih tankov SU-85 (vseh skupaj jih je bilo 16) in poveljni\xc5\xa1ka verzija tanka T-34. Topovi SU-85 so od dale\xc4\x8d zagotavljali za\xc5\xa1\xc4\x8dito pred tanki tako za tankovske enote, kot tudi za pehoto. Samovozni topovi niso bili primerni za bli\xc5\xbenji boj. Do septembra 1944 jih je bilo narejenih 2.050.\n_START_SECTION_\nLovec na tanke SU-100\n_START_PARAGRAPH_\nPoleti leta 1943 so odlo\xc4\x8dili, da tanke T-34 nadgradijo z novim topom 85 milimetrov, zato je potekala tudi nadgradnja lovcev na tanke SU-85. Nadgradili so ga s topom D-10 kalibra 100 milimetrov. Sprva so preizku\xc5\xa1ali \xc5\xa1e top D-25 kalibra 122 milimetrov, vendar slednji ni bil primeren za T-34 \xc5\xa1asijo, zato so izbrali top D-10. SU-100 so sprva zamenjali SU-85, kasneje pa so ustvarili nove gardno mehanizirano artilerijske brigade. Naloga teh enot je bila za\xc5\xa1\xc4\x8dita pred novimi nem\xc5\xa1kimi tanki, kot je Kraljevski Tiger. V vsaki brigadi je bilo 65 lovcev na tanke SU-100.\n_START_SECTION_\nT-34 izvle\xc4\x8dno vozilo\n_START_PARAGRAPH_\nLeta 1944 je bila potreba po izvle\xc4\x8dnih vozilih zelo velika. Za izvle\xc4\x8dna vozila so uporabljali tanke T-34, ki so bili brez kupole. Ko so po vojni tanke T-34/76 zamenjali s tanki T-34/85, je bilo veliko tankov odpisanih. Sprva so te prilagodili tej funkciji. Kasneje so te tanke na\xc4\x8drtno proizvajali. Ve\xc4\x8dji projekt so za\xc4\x8deli leta 1958, ko so za\xc4\x8deli izdelovati izvle\xc4\x8dne tanke T-34-T.'